Národná rada sa na chvíľu vrátila do čias mečiarizmu, nakrúcal sa v nej Únos
Michal Kováč ml., syn prezidenta SR, na archívnej fotografii z 9. marca 1996. Foto: TASR/Magda Borodáčová
Národná rada SR sa dnes na chvíľu vrátila do polovice 90. rokov minulého storočia, do čias vlády Vladimíra Mečiara. Nakrúcali sa v nej totiž scény do politického trileru Únos, ktorý hovorí o zavlečení prezidentovho syna Michala Kováča ml.
S prenesením rokovacej sály do rokov 1994 až 1996 nemali filmári veľa práce, keďže sa odvtedy výrazne nemenila. Problém bol podľa nich skôr nájsť čas, aby nakrúcanie nenabúralo chod parlamentu.
Národná rada SR sa zvyčajne neprenajíma. Výnimku urobila Kancelária NRSR podľa šéfky komunikácie Zuzany Čižmárikovej preto, že ide o "politický film". Parlament dostal od filmárov darovaciu zmluvu na 1500 eur.
"Národná rada sa bežne neprenajíma, ale vyšli sme v ústrety, keďže ide o 'politický film'. A keďže národná rada nemôže mať zisk, tak finančné príspevky uhradia to, čo národná rada spotrebuje za filmovací deň. A za to, čo zostane, sa môže kúpiť napríklad nová zástava," povedala Čižmáriková.
Film hovorí o únose prezidentovho syna či o podozrivých prepojeniach medzi zločinom, mafiou, tajnou políciou a mocou v polovici 90. rokov minulého storočia. Za snímkou stojí scenáristka a režisérka Mariana Čengel Solčanská.
Ide o prvý politický triler v dejinách porevolučnej slovenskej kinematografie. Do slovenských kín by sa mal dostať 2. marca 2017. Únos nemá byť podľa režisérky dobovým dokumentom, ktorý rekonštruuje vtedajšie udalosti.
"Je to môj vlastný príbeh o tom, že život jednotlivca musí vždy znamenať viac než svojvôľa štátu a moci," vysvetlila Solčanská. Inšpirovala sa udalosťami, ktoré podľa jej slov zanechali dodnes otvorené rany v slovenskej spoločnosti.
"Prípad únosu prezidentovho syna je dodnes oficiálne nevyriešený. A ak aj nevyriešený zostane, bude to už navždy film, ktorý je inšpirovaný týmito udalosťami a hovorí filmovým jazykom o dobe, v ktorej sme žili, o spravodlivosti, ktorá má zaviazané oči, a o morálke mocných, ktorí neváhali siahnuť na životy iných, aby si ochránili moc," dodala autorka.
Dnes treba vedieť
Rozhodnutia vo veci maloletých sa budú vykonávať podľa nových a podrobnejších postupov. Pripravilo ich ministerstvo spravodlivosti (MS), ktoré dnes do medzirezortného pripomienkového konania predložilo príslušný návrh novej vyhlášky.
Slovenskí hokejisti sa na budúcoročných MS predstavia v základnej A-skupine aj s Rusmi a Švédmi. Okrem domáceho Nemecka budú v Kolíne nad Rýnom hrať i Američania, Lotyši, Dáni a nováčik elitnej kategórie Taliani. Zaradenie do skupín v utorok definitívne potvrdila Medzinárodná hokejová federácia (IIHF) na svojom oficiálnom webe.
Nový Colný kódex Únie, ktorý má zlepšiť bezpečnosť v oblasti medzinárodného obchodu, sprísňuje pravidlá pre obchodníkov so zahraničným tovarom, žiadajúcich o povolenie na rýchlejšie a jednoduchšie colné konanie. Zároveň však budú mať držitelia povolenia viac výhod ako doteraz. TASR o tom informovala hovorkyňa Colného úradu (CÚ) Žilina Božena Chríbiková.
Referendum o povinnom prerozdeľovaní utečencov, ktoré iniciovala maďarská vláda, napadli anonymným podaním na ústavnom súde. Súd má na vynesenie príslušného rozhodnutia 30 dní, informovala dnes agentúra MTI.
Grécke úrady dnes z najväčšieho provizórneho utečeneckého tábora v krajine, nachádzajúceho sa v obci Idomeni, evakuovali prvých 838 migrantov, ktorých 18 autobusmi previezli do nového utečeneckého tábora na severe krajiny. Informovala o tom agentúra AP. Hovorca vlády pre utečeneckú krízu Jorgos Kiritsis v pondelok povedal, že polícia nepoužije silu a že celá operácia potrvá asi týždeň až 10 dní.
Prípad malého Marca, ktorého približne v polovici mája odviezla jeho matka z obce Brehy v okrese Žarnovica do Švajčiarska, zamestnal aj poslancov z Výboru NR SR pre ľudská práva a národnostné menšiny. Rokovanie, ktoré iniciovala opozícia, zatiaľ skončilo bez výsledku. Pozvanie na výbor prijali aj ministerka spravodlivosti Lucia Žitňanská (Most-Híd), štátny tajomník rezortu práce Branislav Ondruš (Smer-SD), štátny tajomník ministerstva školstva Peter Krajňák (Most-Híd), verejná ochrankyňa práv Jana Dubovcová či detská ombudsmanka Viera Tomanová. Kauze sa venuje aj parlamentný sociálny výbor.
Francúzske odbory CGT oznámili, že štrajk proti vládou presadeným zmenám v zákonníku práce dnes trvá vo všetkých rafinériách v krajine.
Prestrelky v Donbase na východe Ukrajiny si za uplynulých 24 hodín vyžiadali životy siedmich vojakov ukrajinských vládnych síl.
Slovenská tenistka Dominika Cibulková sa suverénnym spôsobom prebojovala do 2. kola dvojhry na grandslamovom turnaji Roland Garros v Paríži.
Gubernátor ukrajinskej Zakarpatskej oblasti Hennadij Moskaľ zverejnil na svojich webových stránkach list veľvyslanectva Ukrajiny v SR.